הנסיך הפרסי (סדרת משחקים)

Prince of Persia (בתרגום לעברית: הנסיך הפרסי) הוא זיכיון משחקי וידאו שנוצר על ידי ג'ורדן מכנר. זיכיון המשחקים התמקד במשחקי פעולה-הרפתקאות ועל גלגולים שונים של נסיך חסר שם, אשר התרחשו בממלכת פרס הקדומה.

שני המשחקים הראשונים בסדרה, "הנסיך הפרסי" (1989) ו"הנסיך הפרסי 2: הצל והלהבה" (1992) יצאו בהפצתה של חברת Brøderbund. המשחק "הנסיך הפרסי 3D" (1999) היה הראשון שהשתמש בגרפיקת תלת-ממד, והוא פותח בידי חברת Red Orb Entertainment והופץ בידי The Learning Company, בעוד גרסת ה־Dreamcast פותחה בידי Avalanche Software והופצה בידי Mattel Interactive. חברת יוביסופט רכשה את הזכויות לזיכיון בשנת 2001 ואתחלה את סדרת המשחקים עם המשחק "הנסיך הפרסי: חולות הזמן" (2003). מאז, חברת יוביסופט פיתחה והפיצה חמישה משחקים נוספים: "הנסיך הפרסי: הלוחם שבפנים" (2004), "הנסיך הפרסי: שני כיסאות המלכות" (2005), "הנסיך הפרסי" (2008), "הנסיך הפרסי: החולות הנשכחים" (2010) ו"Prince of Persia: The Lost Crown" (2024), בנוסף למשחקי ספין-אוף למכשירים ניידים.

מדיות נוספות מחוץ לסדרת המשחקים כוללות עיבוד קולנועי בשם "הנסיך הפרסי: חולות הזמן" משנת 2010, שנכתב בחלקו בידי מכנר ויצא בהפצת סרטי וולט דיסני, סדרת קומיקסים ורומנים גרפיים וכן סדרת צעצועי לגו. זיכיון סדרת משחקי Assassin's Creed נחשב לממשיך דרכו של זיכיון הנסיך הפרסי. דמותו של ג'אפר דורגה במקום ה-79 ברשימת הנבלים הגדולים ביותר במשחקי וידאו, לפי IGN.

 תהליך הפיתוח 

 הטרילוגיה המקורית 
המשחק הראשון בסדרה נוצר על ידי ג'ורדן מכנר אחרי הצלחתו של המשחק קראטקה משנת 1984. מכנר שאב השראה ממספר מקורות כמו "סיפורי אלף לילה ולילה" וכן סרטי הקולנוע "שודדי התיבה האבודה" ו"הרפתקאות רובין הוד". ההנפשה של דמות הפרוטגוניסט נעשתה בטכנולוגיה שנקראת רוטוסקופינג, כאשר מכנר נעזר באחיו למידול דמותו של הנסיך. עם יותר מ-20 היסבים, המשחק עצמו הוא אחד המשחקים המוסבים ביותר בהיסטוריה של משחקי הווידאו.

מכנר נרשם לבית הספר לקולנוע באוניברסיטת ניו יורק, ובזמן זה הפיק סרט קצר לפני שחזר לעצב ולביים משחק המשך למשחק המקורי. משחק ההמשך "הנסיך הפרסי 2: הצל והלהבה" פותח בחברת Brøderbund תחת פיקוחו של מכנר, ונחל הצלחה מסחרית והיקף מכירות גדול כמו קודמו. בהמשך, החברה נקנתה בידי חברת The Learning Company, שבתורה התמזגה לתוך Mattel Interactive. בשנת 1999, המשחק "הנסיך הפרסי 3D" פותח והופץ בידי מותג של Brøderbund, Red Orb Entertainment. המשחק התלת-ממדי יצא למחשב האישי ולדרימקאסט בלבד, זכה לביקורות קוטלות בשל הבאגים הרבים שבו, ונחל כישלון מסחרי. בשנת 2001, חטיבת המשחקים של Brøderbund\The Learning Company ואחזקותיהן לגבי זיכיון הנסיך הפרסי נרכשו בידי חברת Ubisoft.

 סדרת חולות הזמן 
ימין|ממוזער|200px|עטיפת מארז שלושת המשחקים בסדרת "חולות הזמן" של יוביסופט

מכנר, שהחזיק בקניין הרוחני של זיכיון הנסיך הפרסי, החל לעבוד ביוביסופט על אתחול של הזיכיון, שנקרא בשם "הנסיך הפרסי: חולות הזמן". בתחילה, מכנר חשש מהמשך עבודה על סדרת המשחקים בגלל כישלון המשחק האחרון. הצוות שהם עבדו איתו עבד גם על Tom Clancy's Splinter Cell. בבואם לעצב את המשחק החדש, מטרתם הייתה "להפיח חיים חדשים לתוך ז'אנר הפעולה-הרפתקה".

מכנר לא השתתף בהפקת המשחק הבא, "הנסיך הפרסי: הלוחם שבפנים", והוא העיר על כך שמצא שהאווירה האפלה והאלימות הגבוהה במשחק אינן לטעמו. ביקורת על השינויים נשמעה מכיוונם של המבקרים, אך היקף המכירות של המשחק היה גבוה והוביל להפקתו של משחק שלישי, "הנסיך הפרסי: שני כיסאות המלכות". עבור המשחק, צוות המפתחים ניסה לאזן בין הטון המונפש והקליל של "חולות הזמן" והטון הקודר יותר של "הלוחם שבפנים".

חלק רביעי בסדרת "חולות הזמן" של יוביסופט, "הנסיך הפרסי: החולות הנשכחים", יצא במאי 2010. גרסאות המשחק לפלייסטיישן 3 ול-Xbox 360 גישרו על מספר פערים בנרטיב שבין "חולות הזמן" לבין "הלוחם שבפנים", בעוד גרסאות ה-PlayStation Portable, Wii ו-Nintendo DS הציגו עלילה חלופית משלהן. המשחק יצא לצד סרט הקולנוע "הנסיך הפרסי: חולות הזמן" והוא מקושר אליו.

 אוסף הטרילוגיה 
"Prince of Persia: The Trilogy 3D collection" הוא מהדורת אוסף בהפרדה גבוהה שנעשתה לטרילוגיה של משחקי "חולות הזמן", ואשר יצאה ב-19 בנובמבר 2010 לקונסולת המשחקים PlayStation 2 ובהמשך ל-PlayStation 3. גרסאות אלה של המשחקים יצאו בדיסק Blu-ray ותמכו בסטריאוסקופיה ובמערכת הפרסים המקוונת של PlayStation Network. הוצאה זו הייתה הראשונה שלא בהפצתה של Sony Interactive Entertainment.

באמריקה הצפונית, שלושת המשחקים באוסף החדש נמכרו בנפרד בחנות המקוונת של PlayStation Network. הראשון ביניהם יצא ב-16 בנובמבר 2010, בעוד השניים האחרים בדצמבר. גרסת ה-Blu-ray נועדה לצאת ב-22 במרץ 2011, אך נדחתה ל-19 באפריל.

 סדרת האתחול 
בשנת 2006, פורסמו מספר עיצובי קונספט שרמזו על משחק חדש בסדרת המשחקים. המשחק, שנקרא בפשטות "הנסיך הפרסי", היה לאתחול השני לסדרת המשחקים, ועיצוב השלבים ומערכת הקרבות שבו הזכירו את המשחק המקורי מ-1989. המשחק יצא בדצמבר 2008, קיבל ביקורות חיוביות מהמבקרים ומרבית חנויות הקמעונאות, עם היקף מכירות סביר. לצד המשחק הראשי, סטודיו יוביסופט שבקזבלנקה פיתח משחק ספין-אוף והמשך ישיר בשם "הנסיך הפרסי: המלך הנופל", שקיבל ביקורות טובות ברובו.

 משחקי ספין-אוף ורימייקים 
משחק הספין-אוף הראשון בזיכיון המשחקים, "קרבות הנסיך הפרסי", פותח במקביל למשחק "שני כיסאות המלכות" ויצא באותה שנה לקונסולת Nintendo DS. המשחק היה משחק אסטרטגיה מבוסס-תורות, שעלילתו מתרחשת בין המשחקים "חולות הזמן" ו"הלוחם שבפנים". המשחק זכה בעיקרו לביקורות שליליות.

בשנת 2007, חברת Gameloft הוציאה במשותף עם חברת יוביסופט רימייק בהפרדה גבוהה למשחק המקורי, "הנסיך הפרסי קלאסי". המשחק יצא למכשירים ניידים שתומכים במערכות ההפעלה Java ME, Android ו-iOS ולחנויות המקוונות של Xbox Live ו-PlayStation Network. הסגנון הוויזואלי של המשחק המקורי שודרג כדי להתאים לסגנון שהוצג במשחק "חולות הזמן", ולדמותו של הנסיך ניתנו מספר מהלכים נוספים, כמו למשל את האפשרות להתגלגל, לעשות סלטה לאחור, לקפוץ על הקיר וממנו, ולעצור את הזמן בקצרה במהלך הקרב. אולם, המשחקיות דמתה לזו של המשחק המקורי - על השחקן להביס את ג'אפר בתוך שעה אחת, תוך שהוא מתחמק ממלכודות ומביס את שומרי הארמון בהם הוא נתקל.

היו מספר משחקי מובייל בפיתוחה של Gameloft שמיועדים לטלפונים ניידים המבוססים על מערכת ההפעלה Java ME - כמה מהם מבוססים על גרסאות מחשב אישי או קונסולות ישנות אך כוללות גרפיקת 2D, בעוד כמה מהם מבוססים באופן רופף על משחקים מודרניים יותר אך כוללים גרפיקת 2D ומשחקיות שונה יותר עקב מגבלות טכנולוגיות שונות. חברת Gameloft פיתחה מספר פורטים גם לאיפון ולאייפד. משחק הספין-אוף הראשון שפותח בידי Gameloft היה "הנסיך הפרסי: הרפתקאות ההרמון" משנת 2003, והיה מיועד למכשירים מבוססי Java ME. כמו כן, החברה פיתחה רימייקים בהפרדה גבוהה למשחק המקורי בשנת 2007, ולמשחק ההמשך בשנת 2013.

בשנת 2018, חברת יוביסופט הוציאה תחת החותם Ketchapp שלה את משחק המובייל "הנסיך הפרסי: בריחה" למכשירי Android ו-iOS. המשחק היה משחק פלטפורמה שהורכב משלבים שונים, והשחקן יכול היה להתאים את דמות הפרוטגוניסט עם חליפות משחקים קודמים. קמרון באלד ממגזין Pocket Gamer קרא למשחק "משחק שגרתי שקרס תחת משקל החמדנות". באוגוסט 2022, יצא משחק ההמשך "הנסיך הפרסי: בריחה 2".

בינואר 2024, חברת יוביסופט הוציאה את המשחק המלא הראשון מאז "החולות הנשכחים", Prince of Persia: The Lost Crown. המשחק הוא משחק פלטפורמה 2.5D בגלילה צדדית, ומציג סיפור חדש ופרוטגוניסט בשם סארגון, חבר בני האלמוות.

 משחקים עתידיים 
המשחק "The Rogue Prince of Persia" הוא משחק גלילה צדדית ובסגנון ניווט במבוך, שפותח בידי חברת Evil Empire והיה מיועד לצאת ב-14 במאי 2024. המשחק החל בתהליך הפיתוח בשנת 2019, והסגנון האמנותי שלו הושפע רבות מהקומיקס הפרנקו-בלגי. לראשונה מזה חמש שנים, המשחק יהיה הראשון בפיתוחה של יוביסופט שמיועד לשחרור דרך פלטפורמת סטים, וכן לראשון לקבל גישה מוקדמת לפני יציאתו הרשמית.

 משחקים שבוטלו 
 Prince of Persia: Redemption 
בשנת 2012, הודלפו תמונות לפרויקט חדש בשם "אוסיריס", שנחשב למשחק הבא של סדרת הנסיך הפרסי. אולם, ג'ורדן מכנר העיר על כך בחשבון הטוויטר שלו, שאין מדובר במשחק של הנסיך הפרסי. כשנה לאחר מכן, הנשיא של יוביסופט מונטריאול, יאניס מאלאט, הודיע שהזיכיון נמצא בהקפאה, ו"ברגע שיהיה לנו משהו להראות, אנחנו נעשה זאת". בחודשים הבאים, חברת יוביסופט אישרה שהיא חושבת על הוצאת משחקים לקונסולות הדור הבא עבור מספר זיכיונות של החברה, ביניהם הנסיך הפרסי. בשנת 2020 נחשף סרטון וידאו משנת 2012, שמראה את משחקיות המשחק הבא, "Prince of Persia: Redemption" ("הנסיך הפרסי: גאולה"), ואשר מיועד לצאת למחשב האישי, לפלייסטיישן 3 ול-Xbox 360. לדברי ג'ורדן קופר, אנימטור החברה לשעבר, הקדימון היה אוסף של משחקיות מתוכננת ששימשה כאמנות קונספט למשחק החדש. המשחק מעולם לא פותח מעבר לנקודה זו, אם כי נעשה שימוש בקדימון כדי לפתח קדימון דומה למשחק "Assassin's Creed III".

 רימייק ל-Prince of Persia: The Sands of Time 
בכנס החובבים Ubisoft Forward לשנת 2020, הוכרז רימייק למשחק "חולות הזמן", שהיה מיועד לצאת ב-21 בינואר 2021 למערכות Microsoft Windows, פלייסטיישן 4 ו-Xbox One. אולם, חברת יוביסופט דחתה את הוצאת המשחק לתאריך לא ידוע. בדו"ח הרבעוני של החברה, יוביסופט ציינה שמשחק הרימייק היה צפוי לצאת במהלך הרבעון הפיסקלי של שנת 2023-2022. פיתוחו של המשחק עבר מסטודיו החברה במומבאי ופונה ליוביסופט מונטריאול, אם כי תאריך היציאה של המשחק נדחה לשנת 2026. ב-21 בינואר 2026 נודע כי הפיתוח על משחק הרימייק בוטל עקב שינויים ארגוניים בחברה.

ב-4 בפברואר 2026, יוצר המשחק המקורי ג'ורדן מכנר הגיב להודעת הביטול של החברה המפתחת. הוא הביע את תמיכתו בצוות המפתחים שעמל רבות על משחק הרימייק, במועד שכל כל קרוב ליציאתו הרשמית.

 עלילה 
 הטרילוגיה המקורית 
 הנסיך הפרסי 
המשחק הראשון והמקורי בסדרה מתרחש בממלכת פרס, כאשר הסולטאן נמצא הרחק במלחמה ויועצו ג'אפר נשאר למלוך בהיעדרו. ג'אפר כולא את הנסיכה ונותן לה שעה אחת בשביל לבחור: להינשא לו או למות. תקוותה היחידה של הנסיכה הוא הצעיר שמאוהב בה, אך ג'אפר משליך אותו לצינוק בארמון. השחקן נכנס לנעליו של הצעיר ועליו לברוח מן הצינוק, להתגבר על השומרים והמלכודות שבדרכו, לפלס את דרכו ברחבי הארמון, להילחם בג'אפר ולזכות בנסיכה, והכל לפני תום הזמן המוקצב לו.

 הנסיך הפרסי 2: הצל והלהבה 
המשחק השני ממשיך את קודמו, כשהנער הצעיר מציל את הנסיכה מהיועץ המלכותי המרושע ג'אפר, אשר ניסה להשתלט על הכתר בהיעדר הסולטאן, אך נהרג בקרב מול הנסיך. אחד עשר יום לאחר נישואיהם של הנער ובת הסולטאן, בעודו עומד להיכנס להיכל המלכות, מסתבר לנער להפתעתו שאדם אחר, כפיל זהה לו, תפס את מקומו בארמון בעוד הוא עכשיו בעל חזות של קבצן בדומה לסיפור על שלמה המלך. אותו כפיל הוא לא אחר מרוחו של ג'אפר, אשר הצליח לגנוב את זהותו. לאחר שג'אפר שלח את השומרים ללכוד ולהרוג אותו, הנסיך בורח מן הארמון ומממלכת פרס על אוניית סוחר, היישר אל הנקודה בה התחיל, כקבצן חסר זהות ומכרים. במהלך ההפלגה, הספינה טובעת בים והנסיך נסחף אל חוף שם הוא נכנס אל מערה אפלה, בעוד הוא נקלע לתלאות וסכנות שכוללות שלדים, צוקים ותהומות לבה. הסולטאן בפרס עוזב את העיר כדי להילחם באויביו והנסיך המתחזה משתלט על העיר. הנסיכה כותבת אל אביה כי יחזור אל העיר ויציל את כס המלכות אך אז היא מגלה שהנסיך הוא בעצם ג'אפר בתחפושת והיא נופלת למשכב. מכאן, תפקידו של הנסיך להגיע בזמן אל הארמון ולהשיב לעצמו את זהותו לפני שהנסיכה תמות. לאחר שהוא נמלט מהמערה על מרבד קסמים, מגיע הנסיך אל עיר עתיקה ונטושה אשר רוחות מפלצתיות שולטות בה - שמסתבר כי היא עיר מלוכתו - ושהוא אכן במקור בן מלוכה.

לאחר שהנסיך עוזב את העיר על גבו של סוס מכושף, הוא מגיע למקדש מסתורי שבו כהני המקדש שומרים על אש קדושה בעלת יכולות קסומות חזקות. מכיוון שרק אנשים מתים יכולים להשיג את האש, הנסיך נותן לאחד מכהני המקדש להרוג אותו, ואז מתגלה שהכישוף שחצה את נשמתו של הנסיך לשניים במשחק הקודם, גרם לכך שלאחר המוות נשמתו של הנסיך לא מגיעה לעולם המתים, אלא היא נשארת בעולם החיים והופכת לרוח רפאים. בעזרת התכסיס הזה הנסיך מצליח לגנוב את האש ואז הוא משתמש באש על מנת להחיות את עצמו ובכך הוא גם מצליח לאחד בין נשמתו לגופו. כשהוא רכוב על גבו של הסוס המכושף, הנסיך חוזר לפרס על מנת להילחם בג'אפר בפעם האחרונה. במהלך הקרב האחרון שלו עם ג'אפר, הנסיך (בעזרת האש) נפרד שוב מגופו והופך לרוח הנושאת את האש. הנסיך מטיל לעברו של ג'אפר את האש והאש שורפת את ג'אפר למוות. לאחר מותו של ג'אפר, הנסיך עושה שימוש אחרון באש הקדושה שבמהלכו הוא מאחד שוב בין נשמתו לגופו.

 הנסיך הפרסי 3D 
המשחק השלישי בטרילוגיה המקורית מתחיל כאשר הנסיך והסולטאן מבקרים את אחיו של הסולטאן, אסאן. במהרה, שומרי ראשו של הנסיך נהרגים, הנסיך עצמו מושלך לצינוק והסולטאן נלקח בידי אסאן. לאחר שהנסיך נמלט מהצינוק מתגלה כי סולטאן פרס הבטיח לאסאן כי בתו הנסיכה תינשא לבנו, ראגנור, ולא לנסיך. הנסיך מוצא את שניהם, אך אסאן הורג את הסולטאן בשוגג. אסאן נמלט, והנסיך מחליט לרדוף אחר בנו, ראגנור, אשר חטף את הנסיכה. כאשר מתבהר לראגנור שהנסיכה לא תינשא לו משום שהיא מאוהבת בנסיך, הוא קושר אותה למכונת גלגלי שיניים ומאיים למחוץ אותה למוות. על הנסיך למצאה ולהצילה.

 סדרת חולות הזמן 
 הנסיך הפרסי: חולות הזמן 
הנסיך ואביו, המלך שאח'ראמאן, כובשים את המהרג'ה של הודו בדרכם לממלכת אזאד וברשותם השלל שבזזו, הכולל בין היתר את שעון החול ופגיון הזמן וכן את בתו של המהרג'ה, הנסיכה פארה. בהגיעם לממלכה, היועץ המלכותי מהתל בנסיך כדי שישחרר את חולות הזמן בעזרת פגיון הזמן. חולות הזמן משפיעים על כל האנשים בממלכה, והופכים אותם למפלצות. רק שלושה נותרים ללא השפעה בעקבות רכושם - הנסיך, אשר מחזיק בפגיון הזמן, הנסיכה פארה, אשר מחזיקה במדליון, והיועץ המלכותי, אשר מחזיק במטה. במסעו לתקן את הנזק אשר עשה, הנסיך מצטרף לפארה במטרה להחזיר את חולות הזמן לשעון החול בעזרת פגיון הזמן. תוך כדי, השניים מתקרבים אחד לשני, היועץ המלכותי משתמש בקסם כדי ללכדם בקבר תת-קרקעי, פארה בוגדת בנסיך ובורחת עם פגיון הזמן כדי לנסות להגיע לשעון החול לבדה, בזמן קרב נגד המפלצות פארה מועדת ונתלית על בור ענקי מעל שעון החול, ושהנסיך מנסה להציל אותה היא צונחת אל מותה. הנסיך תוקע את פגיון הזמן בשעון החול ומחזיר את הזמן אחורנית. בדרכו לפארה, שאינה מזהה אותו, הוא נתקל ביועץ המלכותי ומביס אותו.

 הנסיך הפרסי: הלוחם שבפנים 
שבע שנים לאחר מאורעות המשחק הקודם, הנסיך נרדף בידי הדהאקה, ישות צללים אימתנית אשר מטרתה לשמור על רצף הזמן. משום שהנסיך חמק מגורלו, הדהאקה מתכנן להביא למותו של הנסיך, כפי שנחזה מראש. לאחר התייעצות עם איש זקן וחכם, הנסיך מגלה על קיומו של אי הזמן, היכן שחולות הזמן נוצרו, ובו שולטת קיסרית הזמן. הנסיך עורך את מסעו לכיוון אי הזמן במטרה לחזור אחורה בזמן ולמנוע מחולות הזמן להיווצר מלכתחילה. הוא מקווה שבמעשיו אלו יחדל הדהאקה מלרדוף אחריו. לפני שהנסיך מגיע לאי, ספינתו מותקפת על ידי לוחמים בהנהגת אישה בשם שאדי. במהלך הקרב איתה, ספינתו מתרסקת אך הנסיך מצליח לבסוף להגיע לאי. בחוקרו את האי, הנסיך מציל אישה בשם קיילינה מידיה של שאדי, שניסתה להרוג אותו. קיילינה מגלה לו כי הפעלתם של שני צריחים באי יחשפו את חדר המלכות שבו מתחבאת הקיסרית ונותנת לו חרב שתסייע לו בכך. הנסיך מצליח להפעיל את שני הצריחים ושם פעמיו חזרה לחדר המלכות, שם קיילינה מתוודה בפניו שהיא למעשה קיסרית הזמן, ושהיא קיוותה שהוא ייהרג בדרך. עוד היא מגלה לו, שהיא זו שעומדת מאחורי תקיפת הספינה שלו ושהחרב שנתנה לו הייתה מקוללת וכל זאת מכיוון שהיא חזתה בציר הזמן שהיא מתה בידיו, וניסתה לשנות את גורלה. קיילינה תוקפת את הנסיך, והנסיך ללא ברירה, הורג אותה וחוזר לזמן ההווה, בהאמינו כי רימה את הגורל. אולם, בהורגו את קיילינה, חולות הזמן נוצרו משרידיה, כך שלמעשה הוא יצר אותם בשוגג.

הנסיך מגלה ממצא בשם "מסיכת הרפאים", אשר מאפשרת לו לשכון באותו קו זמן יחד עם האני הקודם שלו, רפא החול. הוא עוטה את המסיכה והופך לרפא החול, שם פעמיו לחדר המלכות בהווה ונתקל באני האחר שלו ("העבר"), שנהרג לבסוף בידי הדהאקה ברגע זה המסיכה מוסרת מהנסיך, בהווה הנסיך נפגש עם קלינה בחדר המלכות, והולך לחרבות של קלינה לפני שהיא לוקחת אותם, בשביל לרמוז לה שהוא ידוע מהן הכוונות העתידיות שלה, הנסיך מנסה לשכנע אותה שלא לנסות להרוג אותה ושאפשר לשנות את הזמן, אבל היא לא מאמינה לו ומנסה שוב פעם להרוג אותו, הדהאקה מפריע לקרב שלהם, ודולק בעקבותיה של קלינה, שהיא כרגע לא צריכה להיות קיימת בציר הזמן של ההווה (שהרי הנסיך הרג אותה), הנסיך מגלה שעם אחת החרבות שהוא מצאה בחדר המלכות הדאהקה כבר לא חסין, ומצליח להרוג אותו ולהציל את קלינה מידיו. הנסיך משכנע את קיילינה לבוא עמו לזמן ההווה, לעזוב את האי ולהפליג איתו יחד לביתו- בבל .

 הנסיך הפרסי: שני כיסאות המלכות 
המשחק מתרחש מספר שבועות לאחר קודמו, כאשר הנסיך מגיע לבבל ונחרד לגלות שהעיר בחורבות. ספינתו מותקפת והוא וקיילינה מושלכים אל הים. קיילינה נלקחת בשבי לאחר שנסחפה אל החוף. כשהוא עושה את דרכו לאורך העיר, הנסיך מגלה שבעקבות מעשיו באי הזמן - למנוע מחולות הזמן להיווצר, האירועים ב"הנסיך הפרסי: חולות הזמן" מעולם לא התרחשו והיועץ המלכותי המרושע, הזאד, עדיין חי. היועץ מחזיק הן במטה הקסם שלו והן בפגיון הזמן, ומחפש אחר קיסרית הזמן, ומצליח ללכוד אותה. בדיוק ברגע שהנסיך מוצא את קיילינה, היועץ הורג אותה ומשחרר את חולות הזמן. או אז, הוא נועץ את פגיון הזמן, המכיל את חולות הזמן, בעצמו והופך לאלמותי. חולות הזמן גם משפיעים על הנסיך, כאשר הם חודרים לדמו דרך פצע פתוח. הנסיך נמלט מכלאו וחוטף את פגיון הזמן. כשהוא עושה את דרכו בעיר, הוא נתקל בפארה, שאינה זוכרת אותו, והשניים מחליטים להמשיך ביחד את המסע. במהלך המשחק, הנסיך מגלה שחולות הזמן השפיעו על מוחו, וכעת הוא נחצה לשתי אישיויות: אחת השואפת למעשים טובים למרות היותה מונעת בידי נקמה, והשנייה היא הנסיך האפל והאכזר, אשר מנסה לשכנע את הנסיך כמצפון פנימי לשרת אך ורק את עצמו. כמו כן, הנסיך מגלה שהנסיך האפל אינו חלק מאישיותו אלא חולות הזמן אשר חדרו אליו ומנסים להשתלט עליו. הוא מושלך לתוך באר מים מיובשת, שם הוא פוגש בגופת אביו המת, ניצב מול עברו המפוקפק ומצליח להשתיק את חציו האפל. הוא נמלט מהבאר ומתעמת בשנית עם היועץ, אותו הוא הורג באמצעות פגיון הזמן. קיילינה מופיעה, ומטהרת אותו מ'הנגע' שבדמו. כשהנסיך שם ידו על הכתר של אביו, הוא נקלע לעימות עם הנסיך האפל ושניהם נאבקים על שליטה במוחו. הנסיך מגלה שהנסיך האפל מתודלק על ידי זעם, ומאבק עמו רק מגביר את אחיזתו בו. הוא בוחר להתעלם מהנסיך האפל, שמושתק באופן סופי. הנסיך מתעורר בזרועותיה של פארה, ומספר לה את כל קורותיו מאז המשחק הראשון.

 הנסיך הפרסי: החולות הנשכחים 
עלילת המשחק מתרחשת בין "חולות הזמן" לבין "הלוחם שבפנים". לאחר הרפתקאותיו באזאד, הנסיך מבקר את ממלכתו של אחיו, מאליק, והוא מגלה שהארמון המלכותי שרוי במצור בידי צבא אימתני הדורש את השמדתו. כהימור אחרון, מאליק מתכנן להשתמש בחולות הזמן כדי להציל את הממלכה מהשמדה, אך אחיו הנסיך מזהיר אותו ואומר לו שצבא החול לא נועד לשימוש של בן אדם. מאליק מתעלם מאזהרתו ומשחרר את החולות. כתוצאה ממעשהו של מאליק, קם צבא החול לחיים ושואב את חייהם של אחרוני השומרים שנשארו. לאחר שהנסיך ומאליק בורחים מן החדר המתמוטט קם ראטאש, מנהיג צבא החול אשר מתחיל ביחד עם צבאו להשחית את הממלכה ולהשתלט עליה.

 משחקים נוספים 
 הנסיך הפרסי (2008) 
עלילת המשחק אינה מהווה המשך לטרילוגיית "חולות הזמן", כי אם עומדת בפני עצמה, נוסף על שינוי גרפי וממשק משתמש שונה מהמוכר בסדרת חולות הזמן. ההרפתקה מתחילה כאשר הנסיך נודד באמצעה של סופת חול, מאבד תוך שכך את החמור שנשא את כליו ומגיע למרגלות קניון. הוא פוגש במפתיע באליקה, אשר נמלטת ממספר אנשים חמושים. הוא מביס אותם בנקל ועוקב אחר אליקה למקדש אשר עומד במרכז הממלכה. מסתבר שאביה של אליקה הוא זה ששלח את רודפיה, והוא גם השמיד את עץ החיים, מה שגורם לשחרורו של אל האופל ארימן, אשר מתחיל להשחית את הארץ באופל. אליקה מסבירה כי היא צריכה להגיע למספר מחוזות פוריים בממלכה ולהחלימם כדי להעצים את כוחו של עץ החיים ולמנוע מאל האופל ארימן לקום בשנית.

אליקה מגלה לנסיך את עברה - שהיא ואימהּ מתו בעבר, וכי אביה המלך עשה עסקה עם אל האופל, כדי להשיב את בתו לחיים. לאחר שהממלכה נוקתה מנגע האופל, הצמד מגיע למקדש ומביס את המלך, אשר נופל למחשכים. ארימן קם לתחיה ומתעמת עם הצמד, אך אליקה משיבה את עץ החיים לקדמותו וכדי לעצור את ארימן סופית מעבירה את חייה לתוך העץ. הנסיך, מוכה צער על מותה, משמיד את עץ החיים ומחיה מחדש את אליקה, אך בעודו עושה זאת משחרר מחדש את ארימן.

 רשימת משחקים ופלטפורמות 
 שם שנת יציאה חברה מפתחת פלטפורמותPrince of Persia  1989  Brøderbund  MS-DOS, Apple II, Amiga, Atari ST, Amstrad CPC, PC-9801, Commodore 64, PC Engine, Turbografx-16 CD, SAM Coupe, X68000, NES, SNES, Sega Master System, Sega Mega Drive, Sega CD, Gameboy, FM-Town, Game Boy Color (1999), PlayStation 2, Xbox, GameCube (2003), Wii (2010)  1994  MS-DOS, Xbox (2003), SNES, MacOS, Android (remake), iOS (remake)Prince of Persia 3D  1999  Red Orb Entertainment  Microsoft Windows, Sega DreamcastPrince of Persia: The Sands of Time  2003  Ubisoft Montreal  PlayStation 2, PlayStation 3 (2010), Xbox, Microsoft Windows, GameCube, Gameboy, Gameboy Advance, Java MEPrince of Persia: Warrior Within  2004  PlayStation 2, PlayStation 3 (2010), Xbox, GameCube, Java ME, iOSPrince of Persia: The Two Thrones  2005  Prince of Persia: Revelations    PlayStation PortableBattles of Prince of Persia Ubisoft Montreal  Nintendo DSPrince of Persia Classic  2007  GameloftUbisoft Sofia Xbox 360, Java MEPS3 (PSN)Prince of Persia: Rival Swords  Pipeworks Software  PlayStation Portable, WiiPrince of Persia  2008  Ubisoft Montreal  PlayStation 3, Xbox 360, Microsoft Windows, OS X, Java MEPrince of Persia: The Fallen King  Ubisoft Casablanca  Nintendo DSPrince of Persia: The Forgotten Sands  2010  Ubisoft Montreal  PlayStation 3, Xbox 360, Microsoft Windows, PlayStation Portable, Wii, Nintendo DSPrince of Persia: The Lost Crown  2024  Ubisoft Montpellier  PlayStation 4, PlayStation 5, Xbox One, Xbox Series X/S, Microsoft Windows, Nintendo SwitchThe Rogue Prince of Persia  2025  Evil Empire Microsoft Windows, PlayStation 5, Xbox Series X/S

 מדיות אחרות 
 הרומן הגרפי 
ג'ורדן מכנר סיים לכתוב סיפור לרומן גרפי בשנת 2007. הרומן הגרפי נכתב בידי א. ב. סינה, עם איורים מאת אלכס פובילנד ולויאן פאם, ופורסם תחת ההוצאה לאור First Second Books באביב 2008. הסיפור עוקב אחר שני נסיכים וקופץ בין המאה ה-9 למאה ה-13. למרות שהרומן הגרפי משתייך לזיכיון, הוא אינו חולק את אותה המשכיות של המשחקים או של סרט הקולנוע משנת 2010.

 עיבוד קולנועי 

בשנת 2010 יצא עיבוד קולנועי לזיכיון המשחקים בהפצת סרטי וולט דיסני, שנקרא "הנסיך הפרסי: חולות הזמן" ובכיכובו של ג'ייק ג'ילנהול בתפקיד הנסיך דאסטאן. הסרט זכה לביקורות מעורבות ממבקרים, אך עדיין הניב רווחים של כ-336 מיליון דולרים. נוסף לאלמנטים מהמשחק "חולות הזמן", הסרט כלל גם אלמנטים מ"הלוחם שבפנים" ו"שני כיסאות המלכות" - שני המשחקים הנוספים בטרילוגיית "חולות הזמן".

לפני יציאתו לאקרנים של סרט הקולנוע, קדמה לו חוברת קומיקס בשם "Before the Sandstorm", שפורסמה בידי חברת הפצה של דיסני. הקומיקס משמש גם כפריקוול וגם כהמשכון לסרט הקולנוע, ומסביר את המניעים ואת סיפור הרקע של כמה מהדמויות. הקומיקס נכתב בידי ג'ורדן מכנר, וכלל איורים מאת טוד מקפרלן, ניקו הנריקון, דייוויד לופז וברנרד צ'אן.

משחק לגו של הנסיך הפרסי יצא בשנת 2010, כחלק מאסטרטגיה של החברה להוציא סטים של זיכיונות דיסני. חברת לגו הוציא שישה סטים המבוססים על סרט הקולנוע, בנוסף לסרט קצר אנימטיבי .

 קבלה וביקורות 
 פרסים והוקרה
הצלחתה של סדרת המשחקים "הנסיך הפרסי" הובילה לקבלת שישה פרסים מטעם גינס שיאי עולם, במהדורת המשחקים של שנת 2008. שיאים אלה כללו אנימציית לכידת תנועה הראשונה אי פעם למשחק וידאו ומשחק הפלטפורמה הפופולרי ביותר לקונסולות הפלייסטיישן 2 ו-Xbox.

 רשימת פרסים ומועמדויות למשחקי "הנסיך הפרסי" שנה  פרס  קטגוריה  עבור  תוצאה 2003 Game Critics Awards משחק הפעולה-הרפתקאות הטוב ביותר הנסיך הפרסי: חולות הזמן  2004 Academy of Interactive Arts & Sciences משחק הפעולה-הרפתקאות של השנה  משחק השנה לקונסולות  משחק הפלטפורמה מסוג פעולה-הרפתקאות של השנה  הישגים מיוחדים בתחום האנימציה  הישגים מיוחדים בעיצוב משחק  הישגים מיוחדים בעיצוב משחקיות  הישגים מיוחדים בעיצוב ויזואלי  הישגים מיוחדים בחדשנות משחקי מחשב  משחק השנה  משחק המחשב של השנה  הישגים מיוחדים בעיצוב אמנותי  הישגים מיוחדים בפיתוח דמויות וסיפור  הישגים מיוחדים בחדשנות למשחקי קונסולה  Game Developers Choice Awards מצוינות בעיצוב משחק  2005 BAFTA Games Award גרסת המשחק ל-Gamecube הנסיך הפרסי: הלוחם שבפנים  העיצוב האמנותי הטוב ביותר  Golden Reel Award עריכת הקול הטובה ביותר  2006 Visual Effects Society Awards הישגים מיוחדים ברינדור גרפיקת תלת-ממד מראש למשחק וידאו (מרפסת הארמון) הנסיך הפרסי: שני כיסאות המלכות  הישגים מיוחדים ברינדור גרפיקת תלת-ממד מראש למשחק וידאו (קרב סינמטי)  Golden Trailer Awards קדימון משחק הווידאו הטוב ביותר  2009 Writers' Guild of Great Britain Award אנדרו ס. וולש הנסיך הפרסי (2008)  2011 NAVGTR Awards ניהול מצלמה במנוע משחק הנסיך הפרסי: החולות הנשכחים  דיוק בשליטה  משחק הרפתקה, המשכון  Guild of Music Supervisors Awards פיקוח הקול למשחק וידאו הטוב ביותר  Canadian Videogame Awards הכתיבה הטובה ביותר  2024 Hollywood Music In Media Awards הפסקול המקורי הטוב ביותר Prince of Persia: The Lost Crown  הפסקול המוזיקלי הטוב ביותר לקדימון  Music + Sound Awards הקומפוזיציה המקורית הטובה ביותר בקדימון משחק  הקומפוזיציה המקורית הטובה ביותר למשחק וידאו (משחקיות)  הקומפוזיציה המקורית הטובה ביותר למשחק וידאו (סינמטי/סצנות מעבר)  The Game Awards חדשנות בנגישות  משחק הפעולה-הרפתקאות הטוב ביותר  Guild of Music Supervisors Awards פיקוח הקול הטוב ביותר למשחק וידאו 

 השפעה ומורשת 
הזמר והיוצר הדרום קוריאני קים קוואנג ג'ין הוציא את השיר "Magic Castle", כשהליריקה שלו שואבת השראה מהנסיך הפרסי המקורי.

בשנת 1992, הסופר הרוסי ויקטור פלווין כתב ספר ששמו "A Werewolf Problem in Central Russia and Other Stories", ובו יש סיפור קצר בשם "הנסיך של גוספלאן". הסיפור עצמו מושפע רבות ממשחק הווידאו, והגיבור הראשי של הסיפור חי במציאות מעורבת של העולם האמיתי ועולם משחקי הווידאו, ומזדהה בתור הנסיך הפרסי. הוא מנסה להבין אם חייו הם אמיתיים או שמא הוא צופה בהם דרך מסך מחשב.

תחושת המשחקיות של המשחק טומב ריידר נועד להעביר את התחושה של הנסיך הפרסי המקורי.

מקורה של סדרת משחקי Assassin's Creed נבע מרעיון למשחק המשך ל"נסיך הפרסי: חולות הזמן". הצלחתו הכלכלית של המשחק הובילה לכך שחברת יוביסופט ביקשה לפתח משחק המשך דרך הסטודיו שלה ביוביסופט מונטריאול, מתוך כוונה להשיק אותו לקונסולות הפלייסטיישן 3 ול-Xbox 360. צוות המפתחים ביוביסופט מונטריאול החליט לקחת את המשחקיות של "חולות הזמן" לכיוון של משחקי עולם פתוח, תוך ניצול כוח המחשוב המשופר של הקונסולות והיכולת לרנדר שטחים גדולים וקהל גדול. מבחינה נרטיבית, הצוות רצה להתרחק מדמותו של הנסיך כאחד שעומד לרשת את מקומו על כס המלכות, ושעליו לעמול קשה בשביל זה. מחקר מעמיק על אגודות סתרים הוביל אותם להתמקד במסדר החשישיון, תוך שהם לוקחים רעיונות מספר אלמות של ולדימיר ברטול. הם פיתחו נרטיב לפיו השחקן לוקח שליטה על מתנקש, שמשמש בתור שומר ראש לדמות שאינה שחקן של נסיך, והחליטו לקרוא למשחק "הנסיך הפרסי: מתנקש". מתקן האנימוס שהוצג בנרטיב הסיפור איפשר להם להסביר מספר אלמנטים של משחקיות, כמו למשל כאשר השחקן נכשל במשימה - בדרך דומה לנעשה ב"חולות הזמן". זאת ועוד, המשחק "Assassin's Creed Mirage" מציג חבילת תוכן להורדה שכוללת תלבושת שונה לדמותו של הפרוטגוניסט בסגנון הנסיך הפרסי בגרסת חולות הזמן, וכן כלי נשק ואמצעי רכיבה מותאמים באופן דומה.

 קישורים חיצוניים 

 משחקי הנסיך הפרסי באתר הבית הרשמי של יוביסופט
 זיכיון משחקי הנסיך הפרסי בפרויקט פאנדום
 הנסיך הפרסי ברחובות תל אביב
 ביקורת משחק: Prince of Persia, אתר משחקים ויגיימס 
 ביקורת משחק: Prince of Persia: Forgotten Sands, אתר משחקים ויגיימס 
 הנסיך הפרסי (1989), באתר מסע אל העבר
 הנסיך הפרסי 2 (1993), באתר מסע אל העבר

 הערות שוליים 

קטגוריה:הנסיך הפרסי
קטגוריה:משחקי וידאו שפותחו בארצות הברית
קטגוריה:סדרות משחקי וידאו
קטגוריה:משחקי פלטפורמות ממוחשבים